בין שבילים נסתרים, עצים גבוהים וצמחיה שופעת התקיימה ההפקה החדשה שלנו, שבה חלקנו כבוד לספר הילדים האהוב "סוד הגן הנעלם" והפחנו בו חיים. אם אתם לא מאמינים בקסם, זה ישתנה ממש בעוד מספר רגעים
הילי פלד יום שלישי, 21 במאי 2019, 18:03
"סוד הגן הנעלם" הוא אחד מספרי הילדים האהובים ביותר בכל הזמנים, המספר את סיפורה של נערה אנגליה שנשלחת לגור באחוזה של דודה, ומוצאת באדמה מפתח שפותח את שערו של גן קסום, ובעל מרחבים עצומים של ירוק. את הסיפור הזה, שכה קרוב לליבנו, החלטנו לעורר לחיים בהפקה החדשה שלנו.
הפקת ענק עם האנשים שמובילים את עולם החתונות
לא היינו יכולים לספר את סיפורו של הגן הנעלם בצורה כל כך אותנטית ומדויקת לולא מתחם האירועים טרויה, הלוקיישן שנבחר לכך. הנראות של טרויה מבחוץ, שבנוי כמו מבצר עתיק בעל חומה גבוהה, לא מגלה את הקסום והמוריק שנמצא בכותליו, רק מרמזת קלות בעזרת עצים גבוהים. מלא בצמחייה ענפה, במדשאות, בשבילים נסתרים, בגשרים קסומים ובמקורות מים, זה היה ברור כשמש שטרויה הוא הליהוק המושלם.
משכרת חושים, הפקת ''סוד הגן הנעלם'' (צילום: עידן חסון)
מתחם האירועים 'טרויה' איפשר לנו להגשים את הויז'ן, הפקת ''סוד הגן הנעלם'' (צילום: עידן חסון)
מי שנבחרה להתהלך בין הסמטאות של הגן הקסום בטרויה היא הדוגמנית העולה רומי פרנקל בת ה-16, שעיניה הכחולות הסקרניות תאמו לרוח דמותה של הגיבורה בספר. אך בהפקה שלנו, בשונה מהסיפור המקורי, הגיבורה היא כלה ולכן רומי הולבשה ב-5 שמלות שונות מקולקציית 2020 של המעצבת אוריה עזרן. השמלות היפהפיות של עזרן ידועות בהיותן אווריריות ומרחפות ולכן הן מושלמות עבור מי שרוצה להתהלך בנוחות בגן קסום, או לחילופין לרקוד בקלילות עד אור הבוקר בחתונה שלה.
שמלות הכלה של אוריה עזרן נתנו את הטון להפקה שלנו, הפקת ''סוד הגן הנעלם'' (צילום: עידן חסון)
המאפרת שהדגישה את היופי הטבעי של רומי פרנקל היא לא אחרת מאשר אדווה אלמקיאס האחת והיחידה, שפינתה עבורנו זמן בלוח הזמנים העמוס שלה ועל כך אנחנו מודים לה מאוד. אלמקיאס דבקה במראה הטבעי, החיוני והשזוף, מה שגרם לדוגמנית להשתלב בצורה מושלמת עם הנוף היפהפה שהקיף אותה מכל עבר.
ידי הזהב של אדווה אלמקיאס נתנו את הטאצ' המיוחד לתמונות, הפקת ''סוד הגן הנעלם'' (צילום: עידן חסון)
מי שהשלים את הלוק של פרנקל הוא מעצב השיער אדיר יעקב המוכשר בעל ידי הזהב, שעיצב את שיערה במספר לוקים שונים, במומחיות ובעדינות, הוא יצר עבור פרנקל מראות מושקעים להפליא שנראים "לא עשויים" מדי, וכך תרם לזרימה המושלמת של הדוגמנית עם הטבע.
אדיר יעקב לוקח את המושכות על מראה השיער, הפקת ''סוד הגן הנעלם'' (צילום: עידן חסון)
אל הגן הקסום והיפהפה של טרויה חבר שחקן חיזוק שהוא המעצב איציק פדידה. פדידה שדוגל בצבעוניות אלגנטית "הקפיץ" את הטבע היפהפה של הגן בעזרת עשרות זנים שונים של פרחים וענפים מרהיבים שאותם שיבץ בלוקיישנים שונים ברחבי הגן. הוא זה שאחראי על החופה הרומנטית, על הקישוטים היפהפיים שעל עגלת העץ, על סידורי השולחנות שעוצבו בקפידה, על הכדים המוזהבים ועוד הרבה מעבר.
העיצוב המיוחד פרי עמלו של איציק פדידה, הפקת ''סוד הגן הנעלם'' (צילום: עידן חסון)
נגיד תודה בשנית לשני ממלח הארץ, שליוותה אותנו גם בהפקה הזו עם הכלים היפהפיים שלה. תודה על ערסל המקרמה שהעניק אוירה קסומה (והיה גם נוח להפליא, נתוודה שהיינו לגמרי יכולים לתפוס עליו תנומה קלה), על הסכו"ם המוזהב והיוקרתי, ועל פסלי הציפורים שהונחו על השולחן, הרי איך אפשר לדבר על גן קסום בלי ציפורים? אנחנו בהחלט לא מכירים חיה כזו.
כלים מדהימים מבית מלח הארץ, הפקת ''סוד הגן הנעלם'' (צילום: עידן חסון)
שולחן העץ החשוף הועמס בעשרות מנות ססגוניות שהוגשו לנו כיד המלך היישר מהמטבח האיכותי של טרויה, שמעבר ליופיין ולפוטוגוניות הלא מתפשרת שלהן היו טעימות להפליא. כמה טעימות? נודה שברגע שהצלמים המוכשרים שלנו סיימו לתעד אותן, התנפלנו עליהן בתאווה. יש מצב שבסיום היום יצאנו מהשער עם עוד קילו או שניים, אבל אי אפשר להאשים אותנו.
לא היינו יכולים לחלוק איתכם את כל הקסם והיופי של ההפקה לולא צלם הסטילס עידן חסון וצלם הוידאו רוסלן שיין, שתיעדו כל רגע בהפקה ונתנו לנו את הזכות לנצור אותה לעד ולשתף אותה עמכם. במיומנות אין קץ הם הצליחו להעביר את האווירה הקסומה של ההפקה דרך התמונות והסרטונים ואפילו להעצים אותה, בזכות הרגעים המדויקים שהם תפסו והזויות שהם בחרו. תודה לכם מקרב לב.
השתתפו בהפקה: צלם סטילס - עידן חסון, צלם וידיאו - רוסלן שיין, מקום לאירוע - טרויה, שמלות כלה - אוריה עזרן, איפור - אדווה אלמקיאס, שיער - אדיר ג'ייקוב, עיצוב - איציק פדידה, כלים - מלח הארץ, דוגמנית - רומי פרנקל, הפקה - שני צ'מסי, עוזרות הפקה - אפרת אהרון ורחלי דניאל
הפקת ''סוד הגן הנעלם'' (צילום: עידן חסון)
איפור כלהאדווה אלמקיאס